*Па падручніку І.І. Паўлоўскага “Беларуская мова”, 2 клас, 2016 год выдання*

**Тэма:** Правапіс галосных о, э – а (першы ўрок па тэме).

**Мэты:** пазнаёміць з асаблівасцямі гукаў [о], [э] – [а] ў беларускай мове; назіраць за вымаўленнем галосных гукаў [о], [э] ў націскных складах, гука [а] замест [о], [э] ў ненаціскных складах; вучыць вымаўляць словы з гэтымі гукамі, правільна абазначаць іх літарамі пры пісьме: пазнаёміць з правапісам літар **о, э – а**; адпрацоўваць уменне вызначаць націскны склад у слове; развіваць уменне складаць тэкст з прапанаваных сказаў; развіваць цікавасць да вывучэння мовы.

**І. Арганізацыйны момант.**

*Празвінеў ужо званок –*

*Пачынаецца ўрок*

*Мы за парты ціха селі*

*І на дошку паглядзелі.*

**ІІ. Праверка дамашняга задання.**

Вучні тлумачаць, якую літару ўставілі, як разважалі пры гэтым, называюць націскны склад (пр. 104).

**ІІІ. Хвілінка чыстапісання і слоўнікавая работа.**

*Спалучаецца са слоўнікавай работай.*

М м

Мяккі – 1. Які ўгінаецца пры націсканні, пры датыканні; няжорсткі, няцвёрды. 2. Перан. Прыемны для ўспрымання. 3. Перан. Пазбаўлены рэзкасці, грубасці, далікатны. 4. Цёплы, несуровы (пра клімат, надвор’е). 5. Які вымаўляецца прыбліжэннем сярэдняй часткі языка да цвёрдага паднябення (аб зычных гуках). Мяккія зычныя.

– Падбярыце да слова “мяккі” словы, блізкія па значэнні.

**ІV. Паведамленне тэмы і мэт урока.**

– Тэма нашага ўрока: “Правапіс галосных о, э – а”.

– Чым мы будзем займацца на ўроку? Сфармулюем разам мэты ўрока. *(Адказы вучняў.)*

**V. Вывучэнне і замацаванне новага матэрыялу.**

***Пр. 105.***

– Прачытайце словы.

– Вызначце ў іх націскныя склады. Назавіце ў словах націскныя галосныя.

– Спішыце словы, абазначце ў іх націск.

***С.49. Праца з лінгвістычным матэрыялам.***

*Аналіз фармуліроўкі правіла і вылучэнне ўмоў напісання літар о, э ў словах.*

***Пр. 106.***

– Прачытайце.

– Вылучце ў словах націскныя склады.

***Фізкультхвілінка.***

***Пр. 107.***

*Назіранне за гукамі, якія вымаўляюцца замест о, э ў ненаціскных складах - [а].*

– Прачытайце пары слоў.

– Якія гукі вымаўляюцца замест о, э ў ненаціскных складах?

***С. 50***

*Аналіз фармуліроўкі правіла і вылучэнне ўмовы напісання літары а замест о, э ў словах.*

***Праца з электронным трэнажорам.***

*Гімнастыка для вачэй.*

***Пр. 108***

– Змяніце словы па ўзоры.

– Патлумачце змены галосных гукаў у гэтых словах.

– Запішыце словы, падкрэсліце літары о, э – а.

***Праца ў сшытку на друкаванай аснове.***

**VІ. Падвядзенне вынікаў урока.**

– Чаму навучыліся на ўроку?

– Якое заданне было цікавае?

– Якое заданне выклікала ў вас цяжкасці?

– Аб чым дома раскажаце бацькам?

**VІІ. Дамашняе заданне.**

Пр. 109.

*Тлумачэнне парадку выканання.*

**VIII. Выніковая рэфлексія.**

– Што асабліва спадабалася на ўроку?